BAY วอลุ่มแน่น-พุ่งแรงกว่า7% คาดเก็งกำไรผลงานปี 60 โตสดใส จับตาแจ้งงบฯ 18 ม.ค.นี้
BAY วอลุ่มแน่น-พุ่งแรงกว่า7% คาดเก็งกำไรผลงานปี 60 โตสดใส จับตาแจ้งงบฯ 18 ม.ค.นี้ โดย ณ เวลา 12.21 น. อยู่ที่ระดับ 49.25 บาท บวก 3.25 บาท หรือ 7.07% ด้วยมูลค่าซื้อขาย 655.72 ล้านบาท
16 ม.ค. 2561

ผู้สื่อข่าวรายงานว่า ธนาคารกรุงศรีอยุธยา จำกัด (มหาชน) หรือ BAY ณ เวลา 12.21 น. อยู่ที่ระดับ 49.25 บาท บวก 3.25 บาท หรือ 7.07% ด้วยมูลค่าซื้อขาย 655.72 ล้านบาท คาดเก็งกำไรผลประกอบการปี 60 ออกมาสดใส จับตาประกาศงบฯ 18 ม.ค.นี้

บล.ฟินันเซีย ไซรัส ระบุว่า SET ปรับตัวขึ้นได้แข็งแกร่งกว่าคาดนำโดยขนาดใหญ่โดยเฉพาะกลุ่มพลังงานที่ได้อานิสงส์จากราคาน้ำมันที่ปรับตัวขึ้นต่อเนื่อง รวมถึงแรงเก็งกำไรในกลุ่มธนาคารก่อนที่จะประกาศผลการดำเนินงาน 4Q17 ในสัปดาห์นี้
ปัจจัยที่ต้องติดตาม
18 ม.ค.   – ไทย: ผลประกอบการ 4Q17 ของ BBL, SCB, KTB, BAY, TMB, TCAP
19 ม.ค.   – ไทย: ผลประกอบการ 4Q17 ของ KBANK, KKP
 
บล.โกลเบล็ก ระบุว่า ดัชนี SET ในสัปดาห์นี้น่าจะแกว่งตัวในกรอบ 1,805 -1,840 จุด แนะนำซื้อเก็งกำไร หุ้นที่มีปัจจัยบวก ได้แก่ หุ้นกลุ่มธนาคารที่คาดว่าผลประกอบการงวดปี 60 จะเติบโต ได้แก่ TCAP +16%, BAY +9%, TMB +6%, KKP +5%, BBL +2% 
สำหรับแนวทางการลงทุนในทองคำนั้น สถานการณ์การเมืองในสหรัฐฯมีความเสี่ยงจะเกิดเหตุการณ์ shutdown ขึ้นอีกครั้งในสุดสัปดาห์นี้ หลังจากประธานาธิบดีโดนัลด์ ทรัมป์ กล่าวคำพูดที่สร้างความอ่อนไหวในเชิงเหยียดเชื้อชาติต่อประเด็นผู้อพยพและมีแนวโน้มจะยกเลิกการรับผู้อพยพที่เป็นนโยบายผ่อนปรนร่วมกันระหว่างพรรคเดโมแครตกับพรรครีพับลิกัน รวมทั้งดัชนีเศรษฐกิจหลายตัวในเดือน ธ.ค.60 อ่อนแรงลงเมื่อเทียบกับเดือน พ.ย.60